**Ce-o face mama?**

*Daniela Achim Harabagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce-o face mama?

Mă întreabă într-o doară, al meu frate,

Iar eu rămân deodată uimită, așa...

Și-i spun: - nu știi că a plecat departe,

În lumea celor drepți și-a celor nevăzute?

Mă uit în ochii lui, socot și-ntreb și eu:

Și totuși, ce-o face mama?

O fi găsit acolo sus în ceruri,

Să-i treacă de urât, de osteneală sau de doruri,

Un pui de asin, cu lapte praf să-l crească,

Sau cu a Lui Dumnezeu hrană Cerească,

Un vraf de cărți, să le citească,

Copiilor din cer, nainte de culcare,

Cu zâne, zmei și feți frumoși, povești nemuritoare?

Azi, tare un fior m-a zguduit, o amintire,

De parcă i-am simțit, prezența aievea lângă mine,

La întrebarea lui, nu pot găsi nici astăzi un răspuns,

Nu știu să deslușesc, misterul acesta nepătruns,

Și-atunci, rămâne această întrebare:

Ce-o face mama?